Κανονισμός (ΕΚ) αριθ. 1383/2003 του Συμβουλίου

της 22ας Ιουλίου 2003

για την παρέμβαση των τελωνειακών αρχών έναντι εμπορευμάτων που είναι ύποπτα ότι παραβιάζουν ορισμένα δικαιώματα πνευματικής ιδιοκτησίας και για τα μέτρα που πρέπει να λαμβάνονται έναντι των εμπορευμάτων που διαπιστώνεται ότι παραβιάζουν παρόμοια δικαιώματα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Για να βελτιωθεί η λειτουργία του συστήματος που καθιερώθηκε με τον κανονισμό (ΕΟΚ) αριθ. 3295/94 του Συμβουλίου, της 22ας Δεκεμβρίου 1994, περί μέτρων απαγόρευσης της ελεύθερης κυκλοφορίας της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών) που αφορούν την είσοδο στην Κοινότητα και την εξαγωγή και επανεξαγωγή εκτός Κοινότητας εμπορευμάτων που παραβιάζουν ορισμένα δικαιώματα πνευματικής ιδιοκτησίας(1), πρέπει να συναχθούν συμπεράσματα από την εμπειρία της εφαρμογής του. Για λόγους σαφήνειας, πρέπει να καταργηθεί και αντικατασταθεί ο κανονισμός (ΕΚ) αριθ. 3295/94.

(2) Η εμπορία εμπορευμάτων παραποίησης/απομίμησης και πειρατικών εμπορευμάτων και, σε γενικές γραμμές, η εμπορία όλων των εμπορευμάτων που παραβιάζουν δικαιώματα πνευματικής ιδιοκτησίας ζημιώνει σημαντικά τους νομοταγείς κατασκευαστές και εμπόρους, καθώς και τους δικαιούχους των δικαιωμάτων και εξαπατά τους καταναλωτές εμπλέκοντάς τους ορισμένες φορές ακόμη και σε κινδύνους για την υγεία τους και την ασφάλειά τους. Θα πρέπει, κατά συνέπεια, να παρεμποδίζεται, με κάθε μέσο, η διάθεση στην αγορά τέτοιων εμπορευμάτων και να ληφθούν μέτρα αποτελεσματικής αντιμετώπισης της παράνομης αυτής δραστηριότητας, χωρίς ωστόσο να παρακωλύεται η ελευθερία του νόμιμου εμπορίου. Ο στόχος αυτός συμβαδίζει με τις προσπάθειες που έχουν αναληφθεί διεθνώς προς την ίδια κατεύθυνση.

(3) Όταν τα εμπορεύματα παραποίησης/απομίμησης, τα πειρατικά εμπορεύματα και γενικότερα τα εμπορεύματα που παραβιάζουν δικαίωμα πνευματικής ιδιοκτησίας, είναι καταγωγής ή προέλευσης τρίτων χωρών, θα πρέπει να απαγορεύεται η είσοδός τους στο τελωνειακό έδαφος της Κοινότητας, περιλαμβανομένης και της μεταφόρτωσης, της θέσης τους σε ελεύθερη κυκλοφορία στην Κοινότητα, της υπαγωγής τους σε καθεστώς αναστολής, σε ελεύθερη ζώνη, ή σε ελεύθερη αποθήκη, και να θεσπιστεί η κατάλληλη διαδικασία που θα επιτρέπει την παρέμβαση των τελωνειακών αρχών ώστε να διασφαλίζεται στο μέγιστο δυνατό βαθμό η αποτελεσματική τήρηση της απαγόρευσης αυτής.

(4) Οι τελωνειακές αρχές θα πρέπει επίσης να μπορούν να παρεμβαίνουν έναντι των εμπορευμάτων παραποίησης/απομίμησης, των πειρατικών εμπορευμάτων και των εμπορευμάτων που παραβιάζουν ορισμένα δικαιώματα πνευματικής ιδιοκτησίας, κατά τη διαδικασία εξαγωγής, επανεξαγωγής ή εξόδου από το τελωνειακό έδαφος της Κοινότητας.

(5) Κατά το διάστημα που απαιτείται για να διαπιστωθεί εάν τα ύποπτα εμπορεύματα είναι πράγματι εμπορεύματα παραποίησης/απομίμησης ή πειρατικά εμπορεύματα, ή εμπορεύματα που παραβιάζουν δικαιώματα πνευματικής ιδιοκτησίας, η παρέμβαση των τελωνειακών αρχών συνίσταται είτε στην αναστολή χορήγησης της άδειας παραλαβής των εμπορευμάτων με σκοπό την ελεύθερη κυκλοφορία, εξαγωγή και επανεξαγωγή τους, είτε στη δέσμευση των εμπορευμάτων αυτών, όταν αυτά τελούν υπό καθεστώς αναστολής, ευρίσκονται σε ελεύθερη ζώνη ή σε ελεύθερη αποθήκη, ή κατά τη διαδικασία επανεξαγωγής κατόπιν κοινοποίησης, ή εισαγωγής στο τελωνειακό έδαφος, ή εξόδου από το έδαφος αυτό.

(6) Θα πρέπει να καθοριστούν και να εναρμονιστούν σε όλα τα κράτη μέλη, τα στοιχεία που θα περιέχουν οι αιτήσεις παρέμβασης, καθώς και η διάρκεια ισχύος της αίτησης αυτής και η μορφή της. Θα πρέπει επίσης, για τους ίδιους λόγους εναρμόνισης, να προσδιοριστούν οι όροι αποδοχής της αίτησης από τις τελωνειακές αρχές και η υπηρεσία που είναι αρμόδια για την παραλαβή, τη διεκπεραίωση και την καταχώρησή της.

(7) Έστω και αν η αίτηση δεν έχει ακόμη υποβληθεί ή εγκριθεί, τα κράτη μέλη θα πρέπει να έχουν την εξουσία να δεσμεύουν τα εμπορεύματα για ορισμένο χρονικό διάστημα, ώστε να έχουν οι δικαιούχοι τη δυνατότητα να υποβάλουν αίτηση παρέμβασης στις τελωνειακές αρχές.

(8) Η διαδικασία η οποία κινείται προκειμένου να διαπιστωθεί εάν πράγματι υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές νομοθετικές διατάξεις, διεξάγεται με βάση τα κριτήρια που χρησιμοποιούνται για να καθοριστεί εάν εμπορεύματα που παράγονται στο συγκεκριμένο κράτος μέλος παραβιάζουν δικαιώματα πνευματικής ιδιοκτησίας. Ο παρών κανονισμός δεν θίγει τις διατάξεις των κρατών μελών περί αρμοδιότητας των δικαστηρίων και περί δικαστικών διαδικασιών.

(9) Για να διευκολυνθεί η εφαρμογή του παρόντος κανονισμού τόσο για τις τελωνειακές αρχές όσο και για τους δικαιούχους θα πρέπει επίσης να προβλεφθεί μια πιο ευέλικτη διαδικασία που θα επιτρέπει την καταστροφή των εμπορευμάτων που παραβιάζουν δικαιώματα πνευματικής ιδιοκτησίας, χωρίς να απαιτείται να κινηθεί διαδικασία για να αποδειχθεί ότι υπήρξε όντως παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις.

(10) Πρέπει να καθοριστούν τα μέτρα στα οποία θα υπόκεινται τα συγκεκριμένα εμπορεύματα όταν αποδειχθεί ότι είναι εμπορεύματα παραποίησης/απομίμησης, πειρατικά εμπορεύματα ή, γενικότερα, εμπορεύματα που παραβιάζουν ορισμένα δικαιώματα πνευματικής ιδιοκτησίας. Τα μέτρα αυτά θα πρέπει όχι μόνον να στερούν τους υπεύθυνους της εμπορίας των εμπορευμάτων αυτών από κάθε οικονομικό όφελος και να επιβάλλουν σ' αυτούς κυρώσεις αλλά, επιπλέον, θα πρέπει και να αποθαρρύνουν αποτελεσματικά κάθε ανάλογη μελλοντική ενέργεια.

(11) Για να αποφευχθεί η διαταραχή του εκτελωνισμού εμπορευμάτων που περιέχονται στις προσωπικές αποσκευές ταξιδιωτών, είναι σκόπιμο, εκτός εάν υπάρχουν αντικειμενικές ενδείξεις ότι πρόκειται για εμπορική διακίνηση, να εξαιρεθούν από το πεδίο εφαρμογής του παρόντος κανονισμού τα εμπορεύματα που ενδεχομένως αποτελούν εμπορεύματα παραποίησης/απομίμησης, πειρατικά εμπορεύματα ή εμπορεύματα που παραβιάζουν ορισμένα δικαιώματα πνευματικής ιδιοκτησίας και τα οποία εισάγονται από τρίτες χώρες, εντός των ορίων της δασμολογικής ατέλειας που προβλέπει η κοινοτική νομοθεσία.

(12) Για την πιο αποτελεσματική εφαρμογή του παρόντος κανονισμού, πρέπει να εξασφαλιστεί η ομοιόμορφη εφαρμογή των κοινών κανόνων που αυτός προβλέπει και να ενισχυθεί η αμοιβαία συνδρομή μεταξύ των κρατών μελών, αφενός, και μεταξύ των κρατών μελών και της Επιτροπής, αφετέρου, βάσει κυρίως των διατάξεων του κανονισμού (ΕΚ) αριθ. 515/97 του Συμβουλίου, της 13ης Μαρτίου 1997, περί της αμοιβαίας συνδρομής μεταξύ των διοικητικών αρχών των κρατών μελών και της συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων(2).

(13) Με την πείρα που θα αποκτηθεί από την εφαρμογή του παρόντος κανονισμού, θα πρέπει να τεθεί υπό μελέτη η δυνατότητα αύξησης του αριθμού των δικαιωμάτων πνευματικής ιδιοκτησίας που εμπίπτουν σε αυτόν.

(14) Τα μέτρα που απαιτούνται για την εφαρμογή του παρόντος κανονισμού πρέπει να θεσπισθούν, σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(3).

(15) Ο κανονισμός (ΕΟΚ) αριθ. 3295/94 θα πρέπει να καταργηθεί,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I ΑΝΤΙΚΕΙΜΕΝΟ ΚΑΙ ΠΕΔΙΟ ΕΦΑΡΜΟΓΗΣ

Άρθρο 1

1. O παρών κανονισμός καθορίζει τους όρους παρέμβασης των τελωνειακών αρχών όσον αφορά εμπορεύματα που θεωρούνται ύποπτα ότι παραβιάζουν δικαιώματα πνευματικής ιδιοκτησίας στις ακόλουθες περιπτώσεις:

α) όταν υποβάλλεται διασάφηση για διάθεσή τους σε ελεύθερη κυκλοφορία, για εξαγωγή ή επανεξαγωγή τους, σύμφωνα με το άρθρο 61 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992 περί θεσπίσεως κοινοτικού τελωνειακού κώδικα(4).

β) όταν ανακαλύπτονται κατά τον έλεγχο που διενεργείται επί εμπορευμάτων που εισάγονται ή εξέρχονται από το τελωνειακό έδαφος της Κοινότητας σύμφωνα με τα άρθρα 37 και 183 του κανονισμού (ΕΟΚ) αριθ. 2913/92, τίθενται σε καθεστώς αναστολής κατά την έννοια του άρθρου 84 παράγραφος 1 στοιχείο α) αυτού του κανονισμού, κατά τη διαδικασία επανεξαγωγής τους κατόπιν κοινοποιήσεως σύμφωνα με το άρθρο 182 παράγραφος 2 αυτού του κανονισμού, ή τοποθετούνται σε ελεύθερη ζώνη ή ελεύθερη αποθήκη κατά την έννοια του άρθρου 166 του ίδιου κανονισμού.

2. Ο κανονισμός αυτός καθορίζει επίσης τα μέτρα που πρέπει να λαμβάνουν οι αρμόδιες αρχές όταν τα εμπορεύματα που αναφέρονται στην παράγραφο 1 αποδεικνύεται ότι παραβιάζουν δικαιώματα πνευματικής ιδιοκτησίας.

Άρθρο 2

1. Για τους σκοπούς του παρόντος κανονισμού, νοούνται ως "εμπορεύματα που παραβιάζουν δικαίωμα πνευματικής ιδιοκτησίας":

α) τα "εμπορεύματα παραποίησης/απομίμησης", ήτοι:

i) τα εμπορεύματα, συμπεριλαμβανομένης της συσκευασίας τους, τα οποία φέρουν χωρίς άδεια βιομηχανικό ή εμπορικό σήμα ίδιο με βιομηχανικό ή εμπορικό σήμα που έχει εγκύρως καταχωρηθεί για τους ίδιους τύπους εμπορευμάτων, ή που δεν δύναται να διακριθεί ως προς τα βασικά του χαρακτηριστικά από το εν λόγω βιομηχανικό ή εμπορικό σήμα και το οποίο, ως εκ τούτου, παραβιάζει δικαιώματα του δικαιούχου του εν λόγω σήματος, σύμφωνα με τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα(5) ή σύμφωνα με τη νομοθεσία του κράτους μέλους στου οποίου τις τελωνειακές αρχές υποβάλλεται η αίτηση παρέμβασης·

ii) κάθε στοιχείο σήματος (μεταξύ άλλων λογότυπος, ετικέτα, αυτοκόλλητο, ενημερωτικό δελτίο, οδηγίες χρήσεως, έγγραφο εγγύησης που φέρει αυτό το στοιχείο), ακόμη και αν παρουσιάζεται χωριστά, υπό τους ιδίους όρους με εκείνους που ισχύουν για τα εμπορεύματα που αναφέρονται στο σημείο i)·

iii) οι συσκευασίες που φέρουν σήματα εμπορευμάτων παραποίησης/απομίμησης και παρουσιάζονται χωριστά, υπό τους ίδιους όρους με τα εμπορεύματα που αναφέρονται στο σημείο i)·

β) τα "πειρατικά εμπορεύματα", ήτοι τα εμπορεύματα τα οποία είναι ή περιέχουν αντίγραφα κατασκευασμένα χωρίς τη συγκατάθεση είτε του δικαιούχου δικαιώματος δημιουργού ή συγγενικού δικαιώματος ή δικαιώματος επί σχεδίου ή υποδείγματος, ανεξαρτήτως του εάν έχει καταχωρηθεί σύμφωνα με την εθνική νομοθεσία, είτε προσώπου στο οποίο έχει δοθεί η άδεια από τον δικαιούχο στη χώρα παραγωγής, εφόσον η κατασκευή των εν λόγω αντιγράφων θα προσέβαλε το δικαίωμα σύμφωνα με τον κανονισμό (ΕΚ) αριθ. 6/2002 του Συμβουλίου, της 12ης Δεκεμβρίου 2001, για τα κοινοτικά σχέδια και υποδείγματα(6), ή σύμφωνα με τη νομοθεσία του κράτους μέλους στου οποίου τις τελωνειακές αρχές υποβάλλεται η αίτηση παρέμβασης·

γ) τα εμπορεύματα τα οποία, στο κράτος μέλος στο οποίο υποβάλλεται η αίτηση παρέμβασης των τελωνειακών αρχών, παραβιάζουν:

i) δίπλωμα ευρεσιτεχνίας σύμφωνα με τη νομοθεσία του εν λόγω κράτους μέλους·

ii) συμπληρωματικό πιστοποιητικό προστασίας που προβλέπεται στον κανονισμό (ΕΟΚ) αριθ. 1768/92 του Συμβουλίου(7) ή στον κανονισμό (ΕΟΚ) αριθ. 1610/96 του Ευρωπαϊκού Κοινοβουλίου και του Συμβουλίου(8)·

iii) εθνικό τίτλο προστασίας των φυτικών ποικιλιών σύμφωνα με τη νομοθεσία του εν λόγω κράτους μέλους ή κοινοτικό τίτλο όπως προβλέπεται από τον κανονισμό (ΕΟΚ) αριθ. 2100/94 του Συμβουλίου(9)·

iv) ονομασίες προελεύσεως, γεωγραφικές ενδείξεις σύμφωνα με τη νομοθεσία του εν λόγω κράτους μέλους, ή σύμφωνα με τους κανονισμούς του Συμβουλίου (ΕΟΚ) αριθ. 2081/92(10) και (ΕΚ) αριθ. 1493/1999(11),

v) γεωγραφικές ονομασίες σύμφωνα με τον κανονισμό (ΕΟΚ) αριθ. 1576/89 του Συμβουλίου(12).

2. Για τους σκοπούς του παρόντος κανονισμού ως "δικαιούχος" νοείται:

α) ο δικαιούχος σήματος, δικαιώματος πνευματικής ιδιοκτησίας ή συγγενικού δικαιώματος, σχεδίου ή υποδείγματος, διπλώματος ευρεσιτεχνίας ή συμπληρωματικού πιστοποιητικού προστασίας, δικαιώματος δημιουργού νέας φυτικής ποικιλίας, προστατευόμενης ονομασίας προελεύσεως, προστατευόμενης γεωγραφικής ένδειξης και, γενικότερα, οποιουδήποτε από τα δικαιώματα που αναγράφονται στην παράγραφο 1, ή

β) κάθε άλλο πρόσωπο εξουσιοδοτημένο να χρησιμοποιεί οποιοδήποτε από τα δικαιώματα που αναφέρονται στο στοιχείο α), ή ο αντιπρόσωπος του δικαιούχου ή εξουσιοδοτημένος χρήστης.

3. Εξομοιώνεται με εμπορεύματα που παραβιάζουν δικαίωμα πνευματικής ιδιοκτησίας, κάθε καλούπι ή μήτρα που προορίζεται ή έχει προσαρμοστεί ειδικά για την κατασκευή τέτοιων εμπορευμάτων, εφόσον η χρησιμοποίηση των εν λόγω καλουπιών ή μητρών παραβιάζει δικαιώματα του κατόχου του δικαιώματος, σύμφωνα με την κοινοτική νομοθεσία ή με τη νομοθεσία του κράτους μέλους στο οποίο έχει υποβληθεί αίτηση παρέμβασης των τελωνειακών αρχών.

Άρθρο 3

1. Ο παρών κανονισμός δεν εφαρμόζεται στα εμπορεύματα που φέρουν σήμα με τη συγκατάθεση του δικαιούχου του σήματος αυτού, ή στα εμπορεύματα επί των οποίων εμφανίζεται προστατευόμενη ονομασία προελεύσεως ή προστατευόμενη γεωγραφική ένδειξη, ή τα οποία προστατεύονται με δίπλωμα ευρεσιτεχνίας ή συμπληρωματικό πιστοποιητικό προστασίας, με δικαίωμα ευρεσιτεχνίας ή συγγενές δικαίωμα ή δικαίωμα επί σχεδίου ή υποδείγματος, ή τίτλο προστασίας των φυτικών ποικιλιών και τα οποία έχουν κατασκευαστεί με τη συγκατάθεση του δικαιούχου, αλλά έχουν βρεθεί, χωρίς τη συγκατάθεσή του, σε μια από τις καταστάσεις που αναφέρονται στο άρθρο 1 παράγραφος 1.

Ομοίως, δεν εφαρμόζεται στα εμπορεύματα που αναφέρονται στο πρώτο εδάφιο, τα οποία κατασκευάστηκαν ή προστατεύονται από άλλο δικαίωμα πνευματικής ιδιοκτησίας που αναφέρεται στο άρθρο 2 παράγραφος 1, υπό συνθήκες άλλες από αυτές που συμφωνήθηκαν με τον δικαιούχο.

2. Όταν στις προσωπικές αποσκευές ταξιδιωτών περιέχονται εμπορεύματα μη εμπορικού χαρακτήρα, εντός των ορίων της τελωνειακής ατέλειας, και εφόσον δεν υπάρχουν ιδιαίτερες ενδείξεις ότι αυτά τα εμπορεύματα αποτελούν αντικείμενο εμπορικής διακίνησης, τα κράτη μέλη θεωρούν ότι τα εν λόγω εμπορεύματα εξαιρούνται από το πεδίο εφαρμογής του παρόντος κανονισμού.

ΚΕΦΑΛΑΙΟ ΙΙ ΑΙΤΗΣΗ ΠΑΡΕΜΒΑΣΗΣ ΤΩΝ ΤΕΛΩΝΕΙΑΚΩΝ ΑΡΧΩΝ

Τμήμα 1 Μέτρα που προηγούνται μιας αίτησης παρέμβασης των τελωνειακών αρχών

Άρθρο 4

1. Εάν κατά τη διάρκεια παρέμβασης σε μια από τις περιπτώσεις που αναφέρονται στο άρθρο 1 παράγραφος 1 και πριν κατατεθεί ή εγκριθεί αίτηση του δικαιούχου, οι τελωνειακές αρχές έχουν βάσιμες υπόνοιες ότι τα συγκεκριμένα εμπορεύματα παραβιάζουν δικαίωμα πνευματικής ιδιοκτησίας, δύνανται να αναστείλουν τη χορήγηση άδειας παραλαβής των εμπορευμάτων ή να προβούν στη δέσμευσή τους για διάστημα τριών εργάσιμων ημερών από την παραλαβή της κοινοποίησης από τον δικαιούχο και από τον διασαφηστή ή τον κάτοχο των εμπορευμάτων, εφόσον οι τελευταίοι αυτοί είναι γνωστοί, προκειμένου να δοθεί στον δικαιούχο η δυνατότητα να υποβάλει αίτηση παρέμβασης σύμφωνα με το άρθρο 5.

2. Σύμφωνα με τους κανόνες που ισχύουν στο συγκεκριμένο κράτος μέλος, οι τελωνειακές αρχές δύνανται, χωρίς να δημοσιοποιήσουν πληροφορίες άλλες από αυτές που αφορούν τον πραγματικό ή εικαζόμενο αριθμό των τεμαχίων και τον χαρακτήρα τους, να ζητήσουν από τον δικαιούχο, πριν αυτός ενημερωθεί για τον κίνδυνο της παραβίασης, να παράσχει κάθε πληροφορία που χρειάζονται για να επιβεβαιώσουν τις υπόνοιές τους.

Τμήμα 2 Κατάθεση και διεκπεραίωση της αίτησης παρέμβασης των τελωνειακών αρχών

Άρθρο 5

1. Σε κάθε κράτος μέλος, ο δικαιούχος δύναται να υποβάλει στην αρμόδια τελωνειακή υπηρεσία γραπτή αίτηση παρέμβασης των τελωνειακών αρχών, εφόσον τα εμπορεύματα εμπίπτουν σε μια από τις περιπτώσεις που αναφέρονται στο άρθρο 1 παράγραφος 1 (αίτηση παρέμβασης).

2. Τα κράτη μέλη ορίζουν την τελωνειακή υπηρεσία που είναι αρμόδια να παραλαμβάνει και να εξετάζει τις αιτήσεις παρέμβασης εκ μέρους των δικαιούχων.

3. Όταν υπάρχουν ηλεκτρονικά συστήματα ανταλλαγής δεδομένων, τα κράτη μέλη ενθαρρύνουν την ηλεκτρονική υποβολή της αίτησης παρέμβασης εκ μέρους των δικαιούχων.

4. Όταν ο αιτών είναι ο δικαιούχος κοινοτικού σήματος, ή κοινοτικού δικαιώματος επί σχεδίου ή υποδείγματος, κοινοτικού δικαιώματος δημιουργού νέας φυτικής ποικιλίας ή ονομασίας προελεύσεως ή γεωγραφικής ένδειξης ή γεωγραφικού προσδιορισμού που προστατεύεται από την Κοινότητα, η αίτηση παρέμβασης δύναται να στοχεύει, εκτός από την παρέμβαση των τελωνειακών αρχών του κράτους μέλους στο οποίο κατατέθηκε, και στην παρέμβαση των τελωνειακών αρχών ενός ή περισσοτέρων άλλων κρατών μελών.

5. Η αίτηση παρέμβασης συντάσσεται βάσει υποδείγματος που καταρτίζεται σύμφωνα με τη διαδικασία που αναφέρεται στο άρθρο 21 παράγραφος 2 και πρέπει να περιέχει όλα τα στοιχεία που επιτρέπουν στις τελωνειακές αρχές να αναγνωρίζουν εύκολα τα εκάστοτε εμπορεύματα και ειδικότερα:

i) τεχνική περιγραφή, επακριβή και λεπτομερή, των εμπορευμάτων·

ii) επακριβείς πληροφορίες σχετικά με τον τύπο ή το σύστημα της απάτης, εφόσον ο δικαιούχος τα γνωρίζει·

iii) τα στοιχεία του προσώπου που έχει οριστεί από τον δικαιούχο για την επικοινωνία.

Η αίτηση παρέμβασης πρέπει επίσης να περιέχει τη δήλωση που επιτάσσει το άρθρο 6 στον αιτούντα, καθώς και δικαιολογητικό που αποδεικνύει ότι ο αιτών είναι δικαιούχος δικαιώματος για τα συγκεκριμένα εμπορεύματα.

Στην περίπτωση που περιγράφει η παράγραφος 4, η αίτηση παρέμβασης πρέπει να αναγράφει το ή τα κράτη μέλη εντός των οποίων ζητείται η παρέμβαση των τελωνειακών αρχών, καθώς και τα ονόματα και τις διευθύνσεις του δικαιούχου σε καθένα από τα εμπλεκόμενα κράτη μέλη.

Ενδεικτικά και κατά περίπτωση, οι δικαιούχοι πρέπει επίσης να γνωστοποιούν όποιες πληροφορίες τυχόν διαθέτουν, για παράδειγμα σχετικά με:

α) την προ φόρου αξία του γνήσιου εμπορεύματος στην νόμιμη αγορά του κράτους στο οποίο κατατέθηκε η αίτηση παρέμβασης·

β) τον τόπο όπου ευρίσκονται τα εμπορεύματα ή τον προβλεπόμενο προορισμό τους·

γ) τα στοιχεία αναγνώρισης της αποστολής ή των δεμάτων·

δ) την προβλεπόμενη ημερομηνία άφιξης ή αναχώρησης των εμπορευμάτων·

ε) το χρησιμοποιούμενο μέσο μεταφοράς·

στ) τα στοιχεία ταυτότητας του εισαγωγέα, του εξαγωγέα ή του κατόχου των εμπορευμάτων·

ζ) τη χώρα, ή τις χώρες, παραγωγής, τις χρησιμοποιούμενες από τους διακινητές διαδρομές μεταφοράς·

η) τις τεχνικές διαφορές, εάν είναι γνωστές, των γνήσιων προϊόντων από τα ύποπτα.

6. Είναι επίσης δυνατό να ζητούνται λεπτομερείς πληροφορίες που αφορούν ειδικά τον τύπο του δικαιώματος πνευματικής ιδιοκτησίας που αναφέρεται στην αίτηση παρέμβασης.

7. Η αρμόδια τελωνειακή υπηρεσία εξετάζει την αίτηση παρέμβασης μόλις την παραλάβει και κοινοποιεί γραπτώς την απόφασή της στον αιτούντα, σε τριάντα εργάσιμες ημέρες από την παραλαβή της.

Κανένα τέλος δεν απαιτείται από τον δικαιούχο του δικαιώματος για την κάλυψη της διοικητικής δαπάνης που συνεπάγεται η εξέταση της αίτησης.

8. Όταν η αίτηση δεν περιέχει τα υποχρεωτικά στοιχεία που απαριθμούνται στην παράγραφο 5, η αρμόδια τελωνειακή υπηρεσία δύναται να αποφασίσει να μην εξετάσει την αίτηση παρέμβασης. Σε παρόμοια περίπτωση, η απόφασή της πρέπει να είναι αιτιολογημένη και να περιλαμβάνει πληροφορίες για τη διαδικασία προσφυγής. Η αίτηση μπορεί να υποβληθεί εκ νέου μόνον εάν είναι σωστά συμπληρωμένη.

Άρθρο 6

1. Οι αιτήσεις παρέμβασης συνοδεύονται από δήλωση του δικαιούχου, η οποία μπορεί να υποβληθεί γραπτώς ή ηλεκτρονικώς σύμφωνα με την εθνική νομοθεσία, με την οποία αναλαμβάνει ευθύνη έναντι των προσώπων που εμπλέκονται σε μια από τις καταστάσεις που αναφέρονται στο άρθρο 1 παράγραφος 1, εάν μια διαδικασία που κινήθηκε σύμφωνα με το άρθρο 9 παράγραφος 1 δεν συνεχιστεί εξαιτίας ενέργειας ή παράλειψης του δικαιούχου, ή εάν διαπιστωθεί στη συνέχεια ότι τα συγκεκριμένα εμπορεύματα δεν παραβιάζουν δικαίωμα πνευματικής ιδιοκτησίας.

Με την ίδια δήλωση, ο δικαιούχος συμφωνεί να αναλάβει όλα τα έξοδα που προκύπτουν, σύμφωνα με τον παρόντα κανονισμό, από τη διατήρηση των εμπορευμάτων υπό τελωνειακό έλεγχο σύμφωνα με το άρθρο 9 και, όταν έχει εφαρμογή, το άρθρο 11.

2. Όταν η αίτηση παρέμβασης υποβάλλεται σύμφωνα με το άρθρο 5 παράγραφος 4, ο δικαιούχος συμφωνεί στη δήλωση ότι θα προσκομίσει και θα πληρώσει κάθε αναγκαία μετάφραση· η δήλωση αυτή ισχύει σε κάθε κράτος μέλος στο οποίο ισχύει η απόφαση έγκρισης της αίτησης.

Άρθρο 7

Τα άρθρα 5 και 6 εφαρμόζονται κατ αναλογία σε κάθε αίτηση παράτασης.

Τμήμα 3 Αποδοχή της αίτησης παρέμβασης

Άρθρο 8

1. Εάν εγκριθεί η αίτηση παρέμβασης, η αρμόδια τελωνειακή υπηρεσία καθορίζει το διάστημα παρέμβασης των τελωνειακών αρχών, το οποίο δεν μπορεί να υπερβαίνει το ένα έτος. Κατά τη λήξη του διαστήματος αυτού και υπό τον όρο ότι έχουν εξοφληθεί όλες οι οφειλές του δικαιούχου στο πλαίσιο του παρόντος κανονισμού, η υπηρεσία που έλαβε την αρχική απόφαση δύναται, μετά από αίτηση του δικαιούχου, να παρατείνει αυτό το διάστημα.

Εάν το δικαίωμα έπαυσε να είναι δεόντως καταχωρημένο ή έληξε, ο δικαιούχος ενημερώνει σχετικά την αρμόδια τελωνειακή υπηρεσία που αναφέρεται στο άρθρο 5 παράγραφος 2.

2. H απόφαση αποδοχής της αίτησης παρέμβασης που υπέβαλε ο δικαιούχος ανακοινώνεται αμέσως στα τελωνεία του κράτους μέλους ή των κρατών μελών που ενδέχεται να ενδιαφέρονται για τα συγκεκριμένα εμπορεύματα για τα οποία εκφράζονται υποψίες ότι παραβιάζουν δικαίωμα πνευματικής ιδιοκτησίας.

Όταν γίνεται αποδεκτή μια αίτηση παρέμβασης που υποβάλλεται σύμφωνα με το άρθρο 5 παράγραφος 4, το διάστημα παρέμβασης των τελωνειακών αρχών ορίζεται σε ένα έτος· κατά τη λήξη του έτους, η υπηρεσία που εξέτασε την αρχική αίτηση δύναται να παρατείνει το διάστημα αυτό μετά από γραπτή αίτηση του δικαιούχου. Το άρθρο 250 πρώτη περίπτωση του κανονισμού (ΕΟΚ) αριθ. 2913/92 εφαρμόζεται κατ' αναλογία στην απόφαση έγκρισης της εν λόγω αίτησης καθώς και στις αποφάσεις παράτασης ή κατάργησής της.

Όταν εγκρίνεται η αίτηση παρέμβασης, εναπόκειται στον αιτούντα να διαβιβάσει τη σχετική απόφαση συνοδευόμενη, ενδεχομένως, από οποιαδήποτε άλλη χρήσιμη πληροφορία, καθώς και από τις μεταφράσεις της, στην αρμόδια τελωνειακή υπηρεσία του κράτους μέλους ή των κρατών μελών στα οποία ζήτησε την παρέμβαση των τελωνειακών αρχών. Πάντως, με τη συμφωνία του αιτούντος, η διαβίβαση αυτή μπορεί να γίνει απευθείας από την τελωνειακή υπηρεσία η οποία έλαβε την απόφαση.

Κατόπιν αιτήματος των τελωνειακών αρχών των ενδιαφερόμενων κρατών μελών, ο αιτών παρέχει τις συμπληρωματικές πληροφορίες που κρίνονται αναγκαίες για την εκτέλεση της εν λόγω απόφασης.

3. Το διάστημα που αναφέρεται στο άρθρο 2 δεύτερο εδάφιο αρχίζει να τρέχει από την ημερομηνία έκδοσης της απόφασης με την οποία εγκρίθηκε η αίτηση. Η εν λόγω απόφαση αρχίζει να ισχύει στο κράτος ή στα κράτη μέλη στα οποία αυτή απευθύνεται, μόνον από την ημερομηνία της διαβίβασης που αναφέρεται στην παράγραφο 2 τρίτο εδάφιο και εφόσον ο δικαιούχος έχει ολοκληρώσει τις διατυπώσεις που αναφέρονται στο άρθρο 6.

Η εν λόγω απόφαση διαβιβάζεται αμέσως στα εθνικά τελωνεία που ενδεχομένως θα ασχοληθούν με τα συγκεκριμένα εμπορεύματα τα οποία θεωρούνται ύποπτα ότι παραβιάζουν δικαιώματα πνευματικής ιδιοκτησίας.

Η παρούσα παράγραφος εφαρμόζεται κατ' αναλογία στην απόφαση παράτασης της αρχικής απόφασης.

ΚΕΦΑΛΑΙΟ IV ΠΡΟΫΠΟΘΕΣΕΙΣ ΠΑΡΕΜΒΑΣΗΣ ΤΩΝ ΤΕΛΩΝΕΙΑΚΩΝ ΑΡΧΩΝ ΚΑΙ ΤΗΣ ΑΡΧΗΣ ΠΟΥ ΕΙΝΑΙ ΑΡΜΟΔΙΑ ΝΑ ΑΠΟΦΑΣΙΣΕΙ ΩΣ ΠΡΟΣ ΤΗΝ ΟΥΣΙΑ

Άρθρο 9

1. Όταν ένα τελωνείο στο οποίο, κατ' εφαρμογή του άρθρου 8, έχει διαβιβαστεί η απόφαση έγκρισης της αίτησης του δικαιούχου διαπιστώσει, αφού ενδεχομένως συνεννοηθεί με τον αιτούντα, ότι εμπορεύματα που εμπίπτουν σε μια από τις περιπτώσεις του άρθρου 1 παράγραφος 1 είναι εμπορεύματα ύποπτα ότι παραβιάζουν δικαίωμα πνευματικής ιδιοκτησίας που καλύπτεται από την εν λόγω απόφαση, αναστέλλει τη χορήγηση άδειας παραλαβής των εμπορευμάτων ή προβαίνει στη δέσμευσή τους.

Το τελωνείο ενημερώνει αμέσως την αρμόδια τελωνειακή υπηρεσία που εξέτασε την αίτηση παρέμβασης.

2. Η αρμόδια τελωνειακή υπηρεσία ή το τελωνείο που αναφέρεται στην παράγραφο 1 ενημερώνει τον δικαιούχο καθώς και τον διασαφηστή ή τον κάτοχο των εμπορευμάτων κατά την έννοια του άρθρου 38 του κανονισμού (ΕΟΚ) αριθ. 2913/92 και εξουσιοδοτείται να τους ανακοινώσει την πραγματική ή εικαζόμενη ποσότητα και φύση των εμπορευμάτων των οποίων αναστέλλεται η παραλαβή ή τα οποία δεσμεύονται, χωρίς ωστόσο η ανακοίνωση των πληροφοριών αυτών να τους υποχρεώνει να απευθυνθούν στην αρμόδια αρχή ζητώντας της να αποφανθεί επί της ουσίας.

3. Για να αποδειχθεί εάν πράγματι υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία και σύμφωνα με τις εθνικές διατάξεις περί προστασίας των δεδομένων προσωπικού χαρακτήρα, του εμπορικού και βιομηχανικού απορρήτου, καθώς και του επαγγελματικού και διοικητικού απορρήτου, το τελωνείο ή η υπηρεσία που διεκπεραίωσε την αίτηση ενημερώνει τον δικαιούχο, εφόσον αυτός το ζητήσει, σχετικά με τα ονόματα και τις διευθύνσεις, εφόσον είναι γνωστά, του παραλήπτη και του αποστολέα, του διασαφηστή ή του κατόχου των εμπορευμάτων, καθώς και σχετικά με την καταγωγή και την προέλευση των εμπορευμάτων που είναι ύποπτα ότι παραβιάζουν δικαίωμα πνευματικής ιδιοκτησίας.

Το τελωνείο παραχωρεί εξάλλου στον αιτούντα και σε κάθε άλλο πρόσωπο που ενέχεται σε μια από τις περιπτώσεις που αναφέρονται στο άρθρο 1 παράγραφος 1 τη δυνατότητα επιθεώρησης των εμπορευμάτων για τα οποία δεν έχει χορηγηθεί άδεια παραλαβής ή που έχουν δεσμευθεί.

Κατά την εξέταση των εμπορευμάτων, το τελωνείο δύναται να προβεί σε δειγματοληψία και, σύμφωνα με τους κανόνες που ισχύουν στο συγκεκριμένο κράτος μέλος και εφόσον το ζητήσει ρητά ο δικαιούχος, δύναται να του παραδίδει τα δείγματα αυτά ή να του τα αποστέλλει, αποκλειστικά και μόνο για να πραγματοποιηθεί ανάλυση και για να διευκολυνθεί η συνέχιση της διαδικασίας. Εάν το επιτρέπουν οι περιστάσεις, με την επιφύλαξη των απαιτήσεων του άρθρου 11 παράγραφος 1 δεύτερη περίπτωση, όταν έχει εφαρμογή, τα δείγματα αυτά επιστρέφονται αμέσως μετά την ολοκλήρωση της τεχνικής ανάλυσης και, όπου ισχύει, πριν χορηγηθεί άδεια παραλαβής των εμπορευμάτων ή αρθεί η δέσμευσή τους. Η ανάλυση των δειγμάτων γίνεται με αποκλειστική ευθύνη του δικαιούχου.

Άρθρο 10

Οι διατάξεις που ισχύουν στο κράτος μέλος στου οποίου την επικράτεια τα εμπορεύματα εμπίπτουν σε μια από τις περιπτώσεις του άρθρου 1 παράγραφος 1, εφαρμόζονται για να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις.

Οι διατάξεις αυτές εφαρμόζονται επίσης για την άμεση ενημέρωση της υπηρεσίας ή του τελωνείου που αναφέρεται στο άρθρο 9 παράγραφος 1, όσον αφορά την κίνηση της διαδικασίας που προβλέπεται στο άρθρο 13, εκτός κι αν η διαδικασία αυτή έχει διεκπεραιωθεί από την εν λόγω υπηρεσία ή το τελωνείο.

Άρθρο 11

1. Όταν τελωνειακές αρχές έχουν δεσμεύσει ή αναστείλει τη χορήγηση της άδειας παραλαβής εμπορευμάτων που είναι ύποπτα ότι παραβιάζουν δικαίωμα πνευματικής ιδιοκτησίας σε μια από τις περιπτώσεις που αναφέρονται στο άρθρο 1 παράγραφος 1, τα κράτη μέλη δύνανται να προβλέπουν, σύμφωνα με την εθνική νομοθεσία, ότι με τη συναίνεση του δικαιούχου εφαρμόζεται μια απλουστευμένη διαδικασία η οποία επιτρέπει στις τελωνειακές αρχές να προκαλούν την εγκατάλειψη των εμπορευμάτων αυτών για να καταστραφούν υπό τελωνειακό έλεγχο, χωρίς να είναι αναγκαίο να αποδειχθεί ότι υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές διατάξεις. Προς τούτο, τα κράτη μέλη εφαρμόζουν, σύμφωνα με την εθνική νομοθεσία, τα ακόλουθα:

- ο δικαιούχος ενημερώνει γραπτώς τις τελωνειακές αρχές εντός προθεσμίας δέκα εργάσιμων ημερών, ή τριών εργάσιμων ημερών εάν πρόκειται για αλλοιώσιμα εμπορεύματα, από την παραλαβή της κοινοποίησης που προβλέπεται στο άρθρο 9, ότι τα εμπορεύματα στα οποία αφορά η διαδικασία παραβιάζουν δικαίωμα πνευματικής ιδιοκτησίας αναφερόμενο στο άρθρο 2 παράγραφος 1, και προσκομίζει στις τελωνειακές αρχές τη γραπτή σύμφωνη γνώμη του διασαφηστή, του κατόχου ή του ιδιοκτήτη των εμπορευμάτων ότι τα εμπορεύματα εγκαταλείπονται για να καταστραφούν. Με τη συμφωνία των τελωνειακών αρχών, η πληροφορία αυτή μπορεί να δοθεί απευθείας στο τελωνείο από τον διασαφηστή, τον κάτοχο ή τον ιδιοκτήτη των εμπορευμάτων. Η συμφωνία αυτή τεκμαίρεται ότι γίνεται δεκτή όταν ο διασαφηστής, ο κάτοχος ή ο ιδιοκτήτης των εμπορευμάτων δεν προβάλλει συγκεκριμένη αντίρρηση για την καταστροφή τους μέσα στην προβλεπόμενη προθεσμία. Η προθεσμία αυτή δύναται να παραταθεί κατά δέκα ακόμα εργάσιμες ημέρες, εφόσον το δικαιολογούν οι περιστάσεις,

- η καταστροφή γίνεται με δαπάνη και υπό την ευθύνη του δικαιούχου, εκτός εάν ορίζει άλλως η εθνική νομοθεσία, αφού προηγουμένως ληφθούν συστηματικώς δείγματα τα οποία φυλάσσονται από τις τελωνειακές αρχές υπό συνθήκες τέτοιες ώστε να αποτελούν αποδεικτικά στοιχεία παραδεκτά σε δίκες στο κράτος μέλος στο οποίο ενδέχεται να χρειαστούν.

2. Σε όλες τις άλλες περιπτώσεις, όταν παραδείγματος χάριν ο διασαφηστής, ο κάτοχος ή ο ιδιοκτήτης των εμπορευμάτων αντιτίθενται ή προσβάλλουν την καταστροφή τους, εφαρμόζεται η διαδικασία που προβλέπεται στο άρθρο 13.

Άρθρο 12

Οι πληροφορίες που αναφέρονται στο άρθρο 9 παράγραφος 3 πρώτο εδάφιο, όταν γνωστοποιούνται στον δικαιούχο, χρησιμοποιούνται από αυτόν μόνο για τους σκοπούς που προβλέπονται στα άρθρα 10 και 11 και στο άρθρο 13 παράγραφος 1.

Κάθε άλλη χρήση, μη επιτρεπόμενη από την εθνική νομοθεσία του κράτους μέλους στο οποίο ανέκυψε η κατάσταση, δύναται, βάσει της νομοθεσίας του κράτους μέλους στο οποίο βρίσκονται τα συγκεκριμένα εμπορεύματα, να ενεργοποιήσει την αστική ευθύνη του δικαιούχου και να οδηγήσει σε αναστολή της αίτησης παρέμβασης για την υπόλοιπη περίοδο ισχύος πριν από την ανανέωσή της, στο κράτος μέλος στο οποίο συνέβησαν τα γεγονότα.

Σε περίπτωση περαιτέρω παραβίασης αυτού του κανόνα, η αρμόδια τελωνειακή αρχή δύναται να απορρίψει την ανανέωση της αίτησης. Στην περίπτωση αίτησης που προβλέπεται στο άρθρο 5 παράγραφος 4, πρέπει επίσης να ενημερώνονται τα άλλα κράτη μέλη που αναγράφονται στο έντυπο.

Άρθρο 13

1. Εάν σε δέκα εργάσιμες ημέρες από την παραλαβή της κοινοποίησης της αναστολής χορήγησης της άδειας παραλαβής ή της δέσμευσης των εμπορευμάτων, το τελωνείο που αναφέρεται στο άρθρο 9 παράγραφος 1 δεν έχει ενημερωθεί για το ότι έχει κινηθεί διαδικασία με στόχο να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία, βάσει του άρθρου 10, ή δεν έχει λάβει τη σύμφωνη γνώμη του δικαιούχου που προβλέπεται στο άρθρο 11 παράγραφος 1, όταν αυτό εφαρμόζεται, χορηγείται άδεια παραλαβής ή, κατά περίπτωση, παύει η δέσμευση, υπό τον όρο ότι έχουν διεκπεραιωθεί όλες οι τελωνειακές διατυπώσεις.

Σε ορισμένες περιπτώσεις, είναι δυνατή η παράταση της προθεσμίας αυτής για δέκα εργάσιμες ημέρες το πολύ.

2. Για τα αλλοιώσιμα εμπορεύματα που είναι ύποπτα ότι παραβιάζουν δικαίωμα πνευματικής ιδιοκτησίας, η προθεσμία που προβλέπεται στην παράγραφο ορίζεται σε τρεις εργάσιμες ημέρες. Η προθεσμία αυτή δεν δύναται να παραταθεί.

Άρθρο 14

1. Για εμπορεύματα που είναι ύποπτα ότι παραβιάζουν δικαιώματα επί σχεδίων ή υποδειγμάτων, διπλώματα ευρεσιτεχνίας, συμπληρωματικά πιστοποιητικά προστασίας ή δικαιώματα δημιουργού νέας φυτικής ποικιλίας, ο διασαφηστής, ο ιδιοκτήτης, ο εισαγωγέας, ο εξαγωγέας, ο κάτοχος ή ο παραλήπτης των εμπορευμάτων δύναται να επιτύχει χορήγηση της άδειας παραλαβής ή άρση της δέσμευσης των εμπορευμάτων αυτών μέσω της κατάθεσης εγγύησης, εφόσον:

α) το τελωνείο ή η υπηρεσία που αναφέρεται στο άρθρο 9 παράγραφος 1 έχει ενημερωθεί, εντός της προθεσμίας του άρθρου 13 παράγραφος 1, για την έναρξη διαδικασίας προκειμένου να προσδιοριστεί κατά πόσον υπήρξε παραβίαση δικαιώματος πνευματικής ιδιοκτησίας σύμφωνα με την εθνική νομοθεσία, όπως προβλέπεται στο εν λόγω άρθρο 13 παράγραφος 1·

β) με τη λήξη της προθεσμίας που προβλέπεται στο άρθρο 13 παράγραφος 1 η εξουσιοδοτημένη προς τούτο αρχή δεν έχει λάβει συντηρητικά μέτρα·

γ) έχουν ολοκληρωθεί όλες οι τελωνειακές διατυπώσεις.

2. Η εγγύηση που προβλέπεται στην παράγραφο 1 πρέπει να είναι επαρκής ώστε να προστατεύονται τα συμφέροντα του δικαιούχου.

Η σύσταση της εν λόγω εγγύησης δεν θίγει τα λοιπά ένδικα μέσα που έχει στη διάθεσή του ο δικαιούχος.

Εάν η διαδικασία με στόχο να προσδιοριστεί κατά πόσο υπήρξε παραβίαση δικαιώματος πνευματικής ιδιοκτησίας σύμφωνα με τις εθνικές νομοθετικές διατάξεις έχει κινηθεί με τρόπο άλλο εκτός από πρωτοβουλία του δικαιούχου δικαιώματος επί σχεδίου ή υποδείγματος, διπλώματος ευρεσιτεχνίας, συμπληρωματικού πιστοποιητικού προστασίας ή δικαιώματος δημιουργού νέας φυτικής ποικιλίας, η εγγύηση αποδεσμεύεται, εάν ο εν λόγω δικαιούχος δεν ασκήσει το δικαίωμά του να προσφύγει στη δικαιοσύνη εντός είκοσι εργάσιμων ημερών από την ημέρα που λαμβάνει κοινοποίηση της αναστολής της χορήγησης άδειας παραλαβής ή της δέσμευσης των εμπορευμάτων.

Στις περιπτώσεις που εφαρμόζεται το άρθρο 13 παράγραφος 1 δεύτερο εδάφιο, η προθεσμία αυτή δύναται να παραταθεί έως τις τριάντα εργάσιμες ημέρες το πολύ.

Άρθρο 15

Οι όροι αποθήκευσης των εμπορευμάτων κατά τη διάρκεια της αναστολής της χορήγησης άδειας παραλαβής ή της δέσμευσής τους προσδιορίζονται από κάθε κράτος μέλος, αλλά δεν μπορούν να επιβαρύνουν με έξοδα τις τελωνειακές διοικήσεις.

ΚΕΦΑΛΑΙΟ V ΔΙΑΤΑΞΕΙΣ ΠΟΥ ΕΦΑΡΜΟΖΟΝΤΑΙ ΣΤΑ ΕΜΠΟΡΕΥΜΑΤΑ ΠΟΥ ΔΙΑΠΙΣΤΩΝΕΤΑΙ ΟΤΙ ΠΑΡΑΒΙΑΖΟΥΝ ΔΙΚΑΙΩΜΑ ΠΝΕΥΜΑΤΙΚΗΣ ΙΔΙΟΚΤΗΣΙΑΣ

Άρθρο 16

Απαγορεύεται:

- η χορήγηση άδειας εισόδου στο τελωνειακό έδαφος της Κοινότητας,

- η ελεύθερη κυκλοφορία,

- η έξοδος από το τελωνειακό έδαφος της Κοινότητας,

- η εξαγωγή,

- η επανεξαγωγή,

- η υπαγωγή σε καθεστώς αναστολής, ή

- η υπαγωγή σε ελεύθερη ζώνη ή σε ελεύθερη αποθήκη,

εμπορευμάτων τα οποία, μετά το πέρας της διαδικασίας του άρθρου 9, διαπιστώνεται ότι παραβιάζουν δικαίωμα πνευματικής ιδιοκτησίας.

Άρθρο 17

1. Με την επιφύλαξη των άλλων ενδίκων μέσων που έχει στη διάθεσή του ο δικαιούχος, τα κράτη μέλη λαμβάνουν τα αναγκαία μέτρα προκειμένου οι αρμόδιες αρχές να είναι σε θέση:

α) σύμφωνα με τις οικείες διατάξεις της εθνικής νομοθεσίας, να καταστρέψουν τα εμπορεύματα που διαπιστώνεται ότι παραβιάζουν δικαίωμα πνευματικής ιδιοκτησίας ή να τα θέσουν εκτός εμπορικής κυκλοφορίας, ώστε να αποφευχθεί ζημία του δικαιούχου, και αυτό χωρίς οιαδήποτε αποζημίωση, εκτός εάν άλλως ορίζει η εθνική νομοθεσία, και χωρίς επιβάρυνση του Δημοσίου·

β) να λαμβάνουν, ως προς τα εμπορεύματα αυτά, κάθε άλλο μέτρο που έχει ως αποτέλεσμα να στερεί ουσιαστικά τους ενδιαφερομένους από τα οικονομικά οφέλη της ενέργειας αυτής.

Πλην εξαιρετικών περιπτώσεων, δεν θεωρείται ότι στερεί ουσιαστικά τους ενδιαφερομένους από τα οικονομικά οφέλη της ενέργειας, η απλή αφαίρεση των σημάτων που φέρουν αδικαιολογήτως εμπορεύματα παραποίησης/απομίμησης,

2. Τα εμπορεύματα που διαπιστώνεται ότι παραβιάζουν δικαίωμα πνευματικής ιδιοκτησίας δύνανται να εγκαταλείπονται υπέρ του Δημοσίου. Στην περίπτωση αυτή, εφαρμόζεται η παράγραφος 1 στοιχείο α).

ΚΕΦΑΛΑΙΟ V ΠΟΙΝΕΣ

Άρθρο 18

Κάθε κράτος μέλος θεσπίζει τις κυρώσεις που θα επιβάλλονται σε περίπτωση παράβασης του παρόντος κανονισμού. Οι κυρώσεις αυτές πρέπει να έχουν αποτελεσματικό, αναλογικό και αποτρεπτικό χαρακτήρα.

ΚΕΦΑΛΑΙΟ VΙ ΕΥΘΥΝΗ ΤΩΝ ΤΕΛΩΝΕΙΑΚΩΝ ΑΡΧΩΝ ΚΑΙ ΤΟΥ ΔΙΚΑΙΟΥΧΟΥ

Άρθρο 19

1. Η αποδοχή αίτησης παρέμβασης παρέχει στον δικαιούχο δικαίωμα αποζημίωσης εάν τα εμπορεύματα που παραβιάζουν δικαίωμα πνευματικής ιδιοκτησίας δεν εντοπιστούν από τελωνείο και χορηγηθεί άδεια παραλαβής τους ή δεν ληφθεί μέτρο δέσμευσής τους σύμφωνα με το άρθρο 9 παράγραφος 1, μόνον υπό τους όρους που προβλέπει η νομοθεσία του κράτους μέλους στο οποίο έχει κατατεθεί η αίτηση, ή όταν η αίτηση αυτή έχει υποβληθεί σύμφωνα με το άρθρο 5 παράγραφος 4, υπό τους όρους που προβλέπει η νομοθεσία του κράτους μέλους στο οποίο τα εν λόγω εμπορεύματα δεν εντοπίστηκαν από τελωνείο.

2. Η άσκηση από τελωνείο ή άλλη εξουσιοδοτημένη προς τούτο αρχή των αρμοδιοτήτων που τους ανατίθενται για την καταπολέμηση της διακίνησης εμπορευμάτων που παραβιάζουν δικαιώματα πνευματικής ιδιοκτησίας, δεν γεννά ευθύνη τους έναντι των προσώπων που εμπλέκονται στις καταστάσεις του άρθρου 1 παράγραφος 1, ή έναντι των προσώπων που θίγονται από τα κατά το άρθρο 4 μέτρα, για ζημία που υφίστανται λόγω της παρέμβασης των αρχών αυτών, εκτός εάν αυτό προβλέπει η νομοθεσία του κράτους μέλους στο οποίο υποβλήθηκε η αίτηση ή, όταν η αίτηση υποβάλλεται σύμφωνα με το άρθρο 5 παράγραφος 4, η νομοθεσία του κράτους μέλους εντός του οποίου σημειώθηκε η ζημία.

3. Η ενδεχόμενη αστική ευθύνη του δικαιούχου διέπεται από τη νομοθεσία του κράτους μέλους στο οποίο τα εν λόγω εμπορεύματα εμπίπτουν σε μια από τις περιπτώσεις που αναφέρονται στο άρθρο 1, παράγραφος 1.

ΚΕΦΑΛΑΙΟ VIΙ ΤΕΛΙΚΕΣ ΔΙΑΤΑΞΕΙΣ

Άρθρο 20

Τα μέτρα που απαιτούνται για την εφαρμογή του παρόντος κανονισμού θεσπίζονται με τη διαδικασία του άρθρου 21 παράγραφος 2.

Άρθρο 21

1. Η Επιτροπή επικουρείται από την επιτροπή τελωνειακού κώδικα.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.

Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.

Άρθρο 22

Τα κράτη μέλη διαβιβάζουν στην Επιτροπή κάθε χρήσιμη πληροφορία σχετικά με την εφαρμογή του παρόντος κανονισμού.

Η Επιτροπή κοινοποιεί τις πληροφορίες αυτές στα λοιπά κράτη μέλη.

Οι διατάξεις του κανονισμού (ΕΚ) αριθ. 515/97 εφαρμόζονται κατ' αναλογία.

Οι λεπτομέρειες σχετικά με τη διαδικασία ανταλλαγής πληροφοριών θεσπίζονται στο πλαίσιο των διατάξεων εφαρμογής σύμφωνα με τη διαδικασία του άρθρου 21 παράγραφος 2.

Άρθρο 23

Η Επιτροπή, βάσει των πληροφοριών που αναφέρονται στο άρθρο 22, υποβάλλει έκθεση κάθε χρόνο στο Συμβούλιο σχετικά με την εφαρμογή του παρόντος κανονισμού. Την έκθεση αυτή μπορεί να συνοδεύει, εάν χρειάζεται, πρόταση τροποποίησης του κανονισμού.

Άρθρο 24

Ο κανονισμός (ΕΟΚ) αριθ. 3295/94 παύει να ισχύει από την 1η Ιουλίου 2004.

Οι παραπομπές στον καταργηθέντα κανονισμό νοούνται ως παραπομπές στον παρόντα κανονισμό.

Άρθρο 25

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιουλίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουλίου 2003.

Για το Συμβούλιο

Ο Πρόεδρος

G. Alemanno

(1) ΕΕ L 341 της 30.12.1994, σ. 8· κανονισμός όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 82 της 22.3.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 807/2003 (ΕΕ L 122 της 16.5.2003, σ. 36).

(3) ΕΕ L 184 της 17.7.1999, σ. 23.

(4) ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου (ΕΕ L 311 της 12.12.2000, σ. 17).

(5) ΕΕ L 11 της 14.01.1994, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 807/2003.

(6) ΕΕ L 3 της 5.1.2002, σ. 1.

(7) ΕΕ L 182 της 2.7.1992, σ. 1.

(8) ΕΕ L 198 της 8.8.1996, σ. 30.

(9) EE L 227 της 1.9.1994, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 807/2003.

(10) EE L 208 της 24.7.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 806/2003.

(11) EE L 179 της 14.7.1999, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 806/2003.

(12) EE L 160 της 12.6.1989, σ. 1·κανονισμός όπως τροποποιήθηκε τελευταία από τον κανονισμό (ΕΚ) αριθ. 3378/2003 του Ευρωπαϊκού Κοινοβουλίου και του Συμβουλίου (ΕΕ L 366 της 31.12.1994, σ. 1).